একুশে পদক পেলেন বাংলা উইকিমিডিয়া সম্প্রদায়ের দুই অংশীদার  ২০ ফেব্রুয়ারিতে বাংলাদেশ সরকারের দ্বিতীয় সর্বোচ্চ জাতীয় বেসামরিক পুরস্কার "একুশে পদক" পেলেন উইকিমিডিয়া বাংলাদেশের সভাপতি শাবাব মুস্তাফা এবং উইকিমিডিয়া বাংলাদেশের নির্বাহী পরিষদ সদস্য তানবিন ইসলাম সিয়াম। উক্ত দিনে দুজন অন্তর্বর্তীকালীন সরকারের প্রধান উপদেষ্টা ডক্টর মুহাম্মদ ইউনূসের হাত থেকে পুরস্কার গ্রহণ করেন। বাংলা ভাষা আন্দোলনের শহীদদের স্মরণে ১৯৭৭ সাল থেকে বিভিন্ন বিভাগে এই পদক দেওয়া হয়ে থাকে। বাংলা ভাষার সফটওয়্যার অভ্র কিবোর্ডের জন্য মেহদী হাসান খান ও তার দলের অংশ হিসেবে শাবাব মুস্তাফা ও তানবিন ইসলাম সিয়াম পেয়েছেন এই মর্যাদাপূর্ণ পুরস্কার। এর আগে অভ্র কিবোর্ডের জন্য একুশে পদকের প্রাপক হিসেবে মেহদী হাসান খানকে মনোনীত করা হলে পুরস্কার গ্রহণে অস্বীকৃতি জানিয়েছিলেন তিনি। তবে মেহদীকে পুরস্কার প্রদানে সরকার তার অবস্থান অপরিবর্তিত রাখলে মেহদী তার টিমের ৩ সদস্যকে অন্তর্ভুক্ত করার অনুরোধ করলে সরকার তালিকা সংশোধন করে মেহদী সহ অভ্র টিমের ৪ জনকে একুশে পদকের প্রাপক হিসেবে অন্তর্ভুক্ত করে। প্রাপকদের মধ্যে উইকিমিডিয়া সম্প্রদায়ের দুই জন অভ্র কিবোর্ড ডেভেলপে অবদান রেখেছেন। তানবিন ইসলাম সিয়াম অভ্রের দুটি ফন্ট "সিয়াম রুপালি" ও "কালপুরুষ" ফন্ট তৈরিতে অবদান রাখেন। আর অন্যদিকে শাবাব মুস্তাফা সাপোর্ট ফোরামের মডারেটর হিসেবে ব্যবহারকারীদের অভ্র কিবোর্ডের নিয়ে সমস্যার কথা ডেভেলপারদের কাছে তুলে ধরতেন।   অমর একুশে নিবন্ধ প্রতিযোগিতা ২০২৫  বরাবরের মতো এই বছরের ফেব্রুয়ারিতে শুরু হয়েছে বাংলা উইকিপিডিয়ার আকর্ষণ "অমর একুশে নিবন্ধ প্রতিযোগিতা ২০২৫"। ভাষার মাসে অমর একুশে নিবন্ধ প্রতিযোগিতার মাধ্যমে প্রতিযোগীদের উইকিপিডিয়ার প্রতি উৎসাহিত করা ও উন্নতমানের কনটেন্ট বৃদ্ধি করা হয়ে থাকে। এবার প্রতিযোগিতাটি সারা মাসব্যাপী ধরে চলবে।   প্রতিযোগীরা প্রতিযোগিতার পাতার রাখা তালিকা থেকে পছন্দের নিবন্ধ অনুবাদ করে জমা দেওয়ার মাধ্যমে অংশগ্রহণ করছেন। ২১ শে ফেব্রুয়ারি পর্যন্ত প্রতিযোগিতার জন্য ৭১ জন প্রতিযোগী মোট ২৪৯টি নিবন্ধ অনুবাদ করে জমা দিয়েছেন। এখন পর্যন্ত মোট ১০ জন পর্যালোচক প্রায় অর্ধেক নিবন্ধ পর্যালোচনা করেছেন। প্রতিযোগিতা শেষে শীর্ষস্থানীয় প্রতিযোগীদের অবস্থান অনুযায়ী নির্দিষ্ট অঙ্কের গিফট ভাউচার বা সমমূল্যের পুরস্কারের সাথে মুদ্রিত সনদ এবং যারা অন্তত একটি নিবন্ধ প্রতিযোগিতায় জমা দিয়েছেন তাদের সবাইকে ডিজিটাল সনদ দেওয়া হবে।   উদযাপিত হল বাংলা উইকিপিডিয়া দিবস  thumb|ঢাকায় বাংলা উইকিপিডিয়া দিবস উদযাপন ২৭ জানুয়ারিতে বাংলা উইকিপিডিয়ার ২১তম জন্মদিন উপলক্ষে ঢাকা, নেত্রকোণা ও দিনাজপুরে আড্ডার আয়োজন করা হয়। ঢাকায় আর কে হান্নানের সমন্বয়ে উইকিমিডিয়া বাংলাদেশের কার্যালয়ে বিকালে সম্প্রদায়ের ১৩ জনের উপস্থিতিতে আড্ডার আয়োজন করা হয়। আড্ডা শেষে কেক কাটা ও সবার মাঝে পিজা বিতরনের মাধ্যমে আয়োজন সমাপ্ত ঘোষণা করা হয়।  নেত্রকোণা শহরের জেলা গণগ্রন্থাগারে আলোচনা ও জন্মদিন উদযাপনের মধ্য দিয়ে বাংলা উইকিপিডিয়া দিবস পালিত হয়। একইভাবে দিনাজপুরের সরকারি মহিলা কলেজে বাংলা উইকিপিডিয়া দিবস উপলক্ষে অনুপ সাদির সমন্বয়ে প্রতিষ্ঠাবার্ষিকী পালনের পাশাপাশি রংপুর বিভাগে বাংলা উইকিপিডিয়ার কার্যক্রম ও কর্মপরিকল্পনা সম্পর্কিত আলোচনা করা হয়।   একুশে ফেব্রুয়ারির ইভেন্ট  thumb|অভ্র টিমের সাথে উইকিমিডিয়ানদের আড্ডা ২১ ফেব্রুয়ারি উপলক্ষে উইকিমিডিয়া বাংলাদেশের পক্ষ থেকে আয়োজন করা হয়েছে বেশ কিছু ইভেন্টের। ঢাকার বিশ্বসাহিত্য কেন্দ্রে সকাল ১০টায় ২০২৫ সালে বিজ্ঞান ও প্রযুক্তি বিভাগে অভ্র টিমের একুশে পদক প্রাপ্তদের সাথে উইকিমিডিয়ানদের একটি আড্ডার আয়োজন করা হয় যা দুই ঘন্টা যাবত স্থায়ী ছিল।  এছাড়া প্রতিবছরের মতো আন্তর্জাতিক মাতৃভাষা দিবস উপলক্ষে বিকালে ঢাকার বইমেলা প্রাঙ্গন, রাজশাহীর প্যারিস রোডে ও চাঁদপুরের আউটার স্টেডিয়ামের বইমেলা প্রাঙ্গনে বাংলা উইকিপিডিয়ার সমৃদ্ধি ও বিকাশের জন্য জনসচেতনতা তৈরির উদ্দেশ্যে বিশেষ সমাবেশের আয়োজন করা হয়।   বাংলা উইকিপিডিয়ায় নতুন প্রশাসক  thumb|বাংলা উইকিসম্মেলন ২০২৪-এর অনুষ্ঠানে ছাকিব ৯ ফেব্রুয়ারিতে বাংলা উইকিপিডিয়ার নতুন প্রশাসক নির্বাচিত হলেন নিরীক্ষক, রোলব্যাকার এবং ফাইল স্থানান্তরকারী মো. সাদমান ছাকিব। ৩ ফেব্রুয়ারিতে উইকিপিডিয়ান ছাকিব প্রশাসক হওয়ার আবেদন করেন। ৬ দিন ধরে চলা আবেদন পাতায় ভোটাভুটিতে ২৭ ব্যবহারকারীর সম্মতির পর ব্যুরোক্র্যাট তানভির রহমান প্রশাসক হওয়ার আবেদন সফল ঘোষণা করে বন্ধ করেন এবং আবেদন অনুসারে ছাকিবের অ্যাকাউন্টে প্রশাসক অধিকার যুক্ত করেন। মো. সাদমান ছাকিব বাংলা উইকিপিডিয়ায় ২০ জানুয়ারি ২০২০ সালে যোগ দেন। ছাকিব উইকিমিডিয়া জগতে একাধিক প্রতিযোগিতায় যোগ দিয়ে উইকিপিডিয়ায় উইকি শিশুদের ভালোবাসে ২০২১, উইকি লাভস উইমেন দক্ষিণ এশিয়া ২০২১, উইকিউক্তিতে উক্তি প্রতিযোগিতা ২০২৪ এবং উইকিবইয়ে উইকিবই লিখন প্রতিযোগিতা ২০২৪-এ প্রথম স্থান অধিকার করে। পাঁচ বছরের অবদানযাত্রায় তিনি প্রায় ৪৬,০০০+ সম্পাদনা করেছেন এবং ৮২৫+ নিবন্ধ সৃষ্টি করেছেন। তার মনোনীত তিনটি নিবন্ধ ভালো নিবন্ধ এবং একটি তালিকা নির্বাচিত তালিকা বিভাগে স্থান পেয়েছে। প্রশাসক হয়ে কেমন লাগছে – এমন প্রশ্নের প্রতিক্রিয়ায় ছাকিব জানিয়েছেন যে তিনি প্রশাসক সম্পর্কিত কাজকর্ম গুছিয়ে নেওয়ার পাশাপাশি নিজের দায়িত্ব উপভোগ করছেন।